**„Adjukössze.hu”
A Magyar Hegy- és Sportmászó Szövetség 2021-es beszámolója**

Más szervezetekhez hasonlóan szeretnénk a közösségi finanszírozás erejét kihasználni olyan területeken, amelyekre nem elégséges vagy akár nulla támogatást kapunk. Közhasznú szervezetként hatványozott előnnyel jár ez a lehetőség, hiszen cégek az adóalapból leírhatják a támogatást. Választásunk az Adjukössze.hu portállal történő együttműködésre esett. Fontos volt számunkra, hogy a támogatóink megjelölhessék, hogy milyen célra szeretnék, hogy fordítsuk ezt az összeget. A rendszerben lehetőség van egyszeri, és akár havi rendszeres támogatásra is. Nagy örömünkre szolgál, hogy sok sporttársunk élt a lehetőséggel! Hálás köszönet mindenkinek, aki megteheti és meg is teszi ezt a gesztust!

Ezúton szeretnénk beszámolni a 2021. 01. 01 – 2021. 12. 31. közötti időszak támogatási eredményeiről.

Teljes kapott támogatási összeg: 594.600,- Ft

Összes támogató: 113 fő

Átlagos támogatási összeg: 5.262,- Ft/év

Adományozás rendszeressége szerinti összegek:

|  |  |  |
| --- | --- | --- |
| **Rendszeresség** | **Összeg** | **Fő** |
| alkalmi | 524.600,- | 105 |
| rendszeres | 70.000,- | 8 |

Az adományozáskor öt különböző célt lehetett megjelölni. Ezek az alábbiak szerint alakultak:

Utánpótlás-nevelés támogatása: 109.733,-
Magyar Kupa versenysorozat támogatása: 14.400,-
Sziklamászóhelyek karbantartása, kiépítése: 332.233,-
Mentori program mentoráltjainak támogatása: 12.900,-
Szövetségi működési támogatás: 46.734,-

A beazonosítatlan vagy cél megjelölés nélküli adományokat arányosítottuk a beazonosított célok szerint. Így a teljes összeg felosztása:

**Versenymászó szakág:**

**Utánpótlás-nevelés: 126.448,-
Magyar Kupa: 16.593,-**

**Hegymászó szakág:**

**Sziklamászóhelyek: 382.841,-
Mentori program: 14.865,-**

**Szövetségi működés: 53.853,-**

A száraz számokon túl talán érdekesebb, hogy milyen konkrét események, tevékenységek rejlenek mögöttük. Lássuk!

1. **Utánpótlás-nevelés támogatása** 126.448,- Ft (Versenymászó szakág)

- edzőtábor Bakony szikláin 2021 augusztusában, ahol szállásdíj támogatást nyújtottunk. Két válogatott edző kíséretében tíz fiatal tehetség mászott három napon át a dörgicsei sziklákon, a Kőárok szikláin és Csókakőn. A mászáson túl biztonságtechnikai alapokat és kötéltechnikát tanultak, valamint nyújtás-mobilitásfejlesztést végeztek.

1. **Magyar Kupa versenysorozat támogatása** 16.593,- Ft (Versenymászó szakág)

- Az összeget a 2021. március 28-i BigWall Magyar Kupafordulóra fordítottuk.

1. **Sziklamászóhelyek karbantartása, kiépítése** 382.841,- Ft (Hegymászó szakág)

- A sziklamászó helyek karbantartását és kiépítését 2021-ben (és még 2022-ben is) az aktív Magyarországért felelő kormánybiztosi iroda által megítélt állami támogatásból fedeztük, de ez csak időszakos támogatás. 2023-ban ez a forrás már valószínűleg nem áll rendelkezésünkre, innentől lesz igazán fontos az önkéntes adományozók hozzájárulása. A 2021-es összeget sziklamászást elősegítő célokra költöttük. Hozzájárultunk a Csókakő sziklamászó kalauz kiadásához (50 eFt), a Balassagyarmati Hegymászó Klub által rendezett Hegymászó Találkozó és Hegymászó Triatlon verseny szervezéséhez (70 eFt), valamint a méltán népszerű KisGeri 24 Sziklamászó és Highline Fesztivál szervezéshez (263 eFt). Részlet a KisGeri beszámolójából:

 *„Egyedülálló fesztiválhangulatot keltünk életre a Gerecse hegységében, az erdő mélyén, távol a lakott területektől, a civilizációtól. 24 – 12 – 6 órás sziklamászó és highline versenyeket szervezünk, melyek során a versenyzők összemérhetik erejüket és tudásukat a nehezebbnél nehezebb sziklamászó utakon és a különböző hosszúságú highline-okon, vagy az embert próbáló kihívásokon, mint a kötélcsévélő verseny vagy a fekvőtámaszverseny.”*

1. **Mentori program mentoráltjainak támogatása** 14.865,- Ft (Hegymászó szakág)

- Különleges esemény volt, hogy Seregi Ernő Róbert részt vett az UIAA Jégmászó Világbajnokságon az oroszországi Kirovban. A fiatal jégmászót Sántha Gergő kísérte a messzi kalandra. A tetemes utazási költségekhez szerény mértékben tudtunk hozzájárulni.

1. **Szövetségi működési támogatás** 53.853,- Ft

- Az összeget a szövetség kommunikációs tevékenyégének költségeire fordítottuk. A kommunikációs feladatokat szerződés szerint Pintér László látja el, munkájának köszönhetően megsokszorozódott a szövetség médiajelenléte, amely a szövetség forrásteremtési törekvéseinek alapját képezi.

**Hálásak vagyunk a kapott támogatásokért, és reméljük, hogy régi támogatóink a jövőben is élnek ezzel a lehetőséggel!**